## Emergències emet un avís especial per temperatures extremes i risc màxim d’incendis forestals

*** Les temperatures màximes seran especialment intenses en el prelitoral de la província de València i el sud d’Alacant
* Es recorda a municipis i organismes la necessitat d’activar protocols sociosanitaris i mesures preventives en matèria d’incendis forestals**

La Conselleria d’Emergències i Interior, a través del Centre de Coordinació d’Emergències de la Generalitat Valenciana (CCE), ha emés un avís especial de temperatures extremes i risc màxim d’incendis forestals.

Des de la setmana passada, la Comunitat Valenciana està travessant un episodi d’altes temperatures que s’espera que remeta parcialment a partir del dimecres 13 d’agost. No obstant això, la progressiva formació d’una depressió aïllada en l’Atlàntic afavorirà el desenrotllament d’una dorsal anticiclònica, la qual cosa provocarà l’arribada d’una nova massa d’aire càlid procedent del nord d’Àfrica al llarg d’esta setmana.

Com a conseqüència, es preveuen novament temperatures molt elevades i persistents. Les màximes podrien arribar als 41 °C els dies 16 i 17 d’agost, especialment en les zones del prelitoral de la província de València i sud d’Alacant. Les temperatures nocturnes oscil·laran entre els 23 °C i 25 °C, amb pics de fins a 28 °C.

D’acord amb la situació meteorològica, s’espera un increment significatiu del risc d’incendis forestals. Per este motiu, es recomana extremar les precaucions en espais forestals i zones pròximes i es recorda la prohibició de l’ús del foc en els espais forestals i la seua proximitat, així com de qualsevol activitat que puga ser causant d’una ignició, especialment l’ús de maquinària, ferramentes o llançar brases o restes.

Així mateix, este episodi pot tindre un impacte considerable en la salut de persones majors, població infantil, grups de risc (per condicions de salut o treballs a l’aire lliure), així com en persones i famílies en situació de vulnerabilitat social.

Des de la Conselleria d’Emergències i Interior es recorda la recomanació als municipis i organismes amb competències en la gestió de les emergències que activen amb antelació els seus protocols d’actuació sociosanitaris i establisquen les mesures preventives pertinents en matèria d’incendis forestals dins dels seus respectius àmbits.

Es recorda també la importància de repassar els consells de protecció civil dirigits a la població i que es poden consultar en la web de l’1·1·2, www.112cv.gva.es; en la xarxa X @gva112 o a través de l’*app* GVA 112 Avisos (disponible en Google Play i App Store).

Fecha: 12/08/2025